Det er business as usual i Ulsted i dag. Arvefjenderne fra Holtet var fredag på besøg, og de uddelte bøllebank til Ulsted-holdet.

Føj for en øretæve. Ulsted fik klø af naboerne fra Holtet i serie 6-kampen fredag på Ulsted-stadion. Det startede og sluttede skidt. Dommeren var utilfreds med, at der ikke var opsat hjørneflag og truede med at taberdømme Ulsted og aflyse kampen. - Det er måske ikke så skidt, vi taber nok mindre på den måde, lød Ulsted-træner Michael Simonsens respons. Kampen blev dog spillet, og Ulsted kæmpede det bedste de havde lært, og ved pausen stod det 'kun' 0-1. Derfra gik Ulsted-holdet nærmest i frit fald. Reporter Mogens Jørgensen fortæller: - Ulsted havde spillet en fantastisk første halvleg, men i anden faldt de fuldstændig fra hinanden. Holtet var for stærke og bragte sig foran 8-0, inden Ulsted stod for kampens bedste detalje.  De gav bolden op efter Holtets ottende mål. En aflevering. En dyb stikning til Kauslund – og mål! - Gutterne kæmpede røven ud af bukserne. Der var lige 20-25 minutter i anden halvleg (hvor Holtet scorede syv mål, red.), men så kæmpede de igen, lød det fra en slukøret træner Michael Simonsen efter kampen. HUSK - du kan se snigpremiere på næste afsnit af Ulsted - Nordjyllands Dårligste Fodboldhold? her på hjemmesiden og på Facebook. Det er på onsdag klokken 17. Se hele afsnittet i vores udsendelse klokken 19.30 onsdag aften på TV2 Salto.